Document ID: 32007D0522

ODLOČBA KOMISIJE
z dne 18. julija 2007
o spremembi Odločbe 2006/802/ES glede mesa prašičev, ki so bili cepljeni z oslabljenim živim običajnim cepivom v Romuniji
(notificirano pod dokumentarno številko C(2007) 3418)
(Besedilo velja za EGP)
(2007/522/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Bolgarije in Romunije,
ob upoštevanju Akta o pristopu Bolgarije in Romunije ter zlasti člena 42 Akta,
ob upoštevanju Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (1) in zlasti tretjega pododstavka člena 19(3) Direktive,
ob upoštevanju naslednjega:
(1)
Odločba Komisije 2006/802/ES z dne 23. novembra 2006 o odobritvi načrtov za izkoreninjenje klasične prašičje kuge pri divjih prašičih in cepljenja navedenih prašičev in prašičev na gospodarstvih v izrednih situacijah proti navedeni bolezni v Romuniji (2) je bila sprejeta za odpravo klasične prašičje kuge v navedeni državi članici.
(2)
S členom 4 navedene odločbe je bil načrt cepljenja prašičev na gospodarstvih s prašiči v izrednih situacijah proti klasični prašičji kugi z oslabljenim živim običajnim cepivom, ki ga je Romunija poslala Komisiji 27. septembra 2006, odobren („odobreni načrt“).
(3)
Člen 5(c) Odločbe 2006/802/ES določa, da mora Romunija zagotoviti, da se meso prašičev, ki so cepljeni v skladu s členom 4 navedene odločbe, omeji na zasebno domačo porabo ali na proizvajalčevo neposredno oskrbo v malih količinah končnega potrošnika ali lokalnega trga v isti občini in se ne odpošilja v druge države članice. Člen 5(b) navedene odločbe določa, da mora takšno prašičje meso imeti posebno oznako.
(4)
Odobreni načrt določa prepoved gibanja domačih prašičev z neprofesionalnih gospodarstev ter prašičjega mesa, prašičjih proizvodov in stranskih proizvodov iz navedenih prašičev, razen za družinsko porabo na izvornem gospodarstvu. Kjer je primerno, se lahko žive živali prodajajo izključno na lokalnem trgu.
(5)
Romunija je 3. maja 2007 Komisiji predložila spremembo odobrenega načrta. Odobreni načrt, kakor je spremenjen, pod določenimi pogoji dovoljuje neposredno gibanje prašičev z malih ali neprofesionalnih gospodarstev v klavnico v istem okrožju kot izvorno gospodarstvo, če je bilo izvedeno cepljenje v izrednih situacijah z oslabljenim živim običajnim cepivom v skladu s členom 4 Odločbe 2006/802/ES, ali v klavnico v sosednjem okrožju, če v navedenem okrožju ni klavnice.
(6)
Romunija je tudi vložila zahtevek za začasno odstopanje od člena 5(c) Odločbe 2006/802/ES do 31. avgusta 2007, da bi lahko zaradi velikih težav, ki so nastale zaradi premajhnega lokalnega trga v občini, tržila meso navedenih prašičev na ravni okrožij.
(7)
Sprememba odobrenega načrta in zahtevek za odstopanje od člena 5(c) Odločbe 2006/802/ES sta skladna s ciljem izkoreninjenja klasične prašičje kuge v Romuniji. Vendar morajo zaradi zaščite zdravja živali za odstopanje veljati nekateri pogoji, zlasti obvezno označevanje zadevnega prašičjega mesa s posebno oznako, da se zagotovi popolna sledljivost, ter prepoved njegovega odpošiljanja v druge države članice.
(8)
Odločbo 2006/802/ES je zato treba ustrezno spremeniti.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2006/802/ES se spremeni:
1.
Člen 4 se nadomesti z naslednjim:
„Člen 4
Načrt cepljenja prašičev na gospodarstvih s prašiči v izrednih situacijah proti klasični prašičji kugi z oslabljenim živim običajnim cepivom
Načrt, ki ga je Romunija predložila Komisiji 27. septembra 2006 in kakor je bil spremenjen s spremembo, predloženo Komisiji 3. maja 2007, za cepljenje prašičev na gospodarstvih s prašiči v izrednih situacijah proti klasični prašičji kugi z oslabljenim živim običajnim cepivom na območju iz točke 4 Priloge, se odobri.“
2.
Vstavi se člen 5a:
„Člen 5a
Odstopanje od pogojev iz člena 5(c)
1. Z odstopanjem od člena 5(c) lahko Romunija dovoli trženje mesa prašičev, ki so cepljeni v skladu s členom 4, na lokalnem trgu v istem okrožju, v katerem se nahaja izvorno gospodarstvo z navedenimi prašiči, pod pogojem, da:
(a)
je bilo v klavnici registrirano v skladu z navodili pristojnega organa;
(b)
se je hranilo in skladiščilo ločeno od prašičjega mesa, ki ni navedeno v tem členu;
(c)
je označeno s posebno zdravstveno ali identifikacijsko oznako, ki:
(i)
se razlikuje od oznak iz člena 5(b);
(ii)
je ni možno zamenjati z žigom Skupnosti, kot je navedeno v členu 4 Odločbe 2006/779/ES;
(d)
se sme odpošiljati samo obratom znotraj istega okrožja, v katerem se nahaja izvorno gospodarstvo s prašiči;
(e)
ga spremlja potrdilo uradnega veterinarja, v katerem so navedeni izvor, identifikacija in namembni kraj prašičjega mesa.
2. Prašičje meso iz prvega odstavka se ne odpošilja v druge države članice.“
Člen 2
Romunija sprejme potrebne ukrepe za uskladitev s to odločbo in jih objavi. O tem nemudoma obvesti Komisijo.
Člen 3
Točka 2 člena 1 se uporablja od 31. avgusta 2007.
Člen 4
Ta odločba je naslovljena na države članice.
V Bruslju, 18. julija 2007

Labels: 4
17
0
3
7
6
18
15